Työ- ja elinkeinoministeriö

kirjaamo@tem.fi

paula.laine-nordstrom@tem.fi

TEM/1611/00.04.01/2016

**Liikesalaisuuskäsitteen yhdenmukaistaminen**

STTK pitää myönteisenä, että liikesalaisuuden käsite yhdenmukaistetaan. Liikesalaisuusdirektiivin kansallista täytäntöönpanoa valmistelleen työryhmän mietintö on kuitenkin liikesalaisuuskäsitteen osalta osin epäselvä ja tulkinnanvarainen.

STTK on työryhmän mietintöä koskevassaan lausunnossaan korostanut, että liikesalaisuuden käsite tulee määritellä selkeämmin, jotta työntekijä voi hyödyntää kerryttämäänsä ammattitaitoa koko työuransa ajan perustuslain 18.1 §:n mukaisesti, myös työsuhteen päättymisen jälkeen. Myös liikesalaisuusdirektiivin 1 artiklan 3 kohdassa on todettu, että minkään kyseisessä direktiivissä esitetyn ei ole käsitettävä antavan perustetta rajoittaa työntekijöiden liikkuvuutta ja että työntekijöillä on oltava oikeus käyttää niitä kokemuksia ja taitoja, jotka he ovat rehellisesti hankkineet osana tavanomaista työskentelyään.

STTK painottaa, että työryhmän esityksellä ei saa laajentaa liikesalaisuuden käsitettä asiallisesti tai ajallisesti siltä osin mitä direktiivin täytäntöönpano ei edellytä.

Mietinnössä on liikesalaisuuden käsitteen määritelmää koskevissa yksityiskohtaisissa perusteluissa (s. 52) todettu, että uudella liikesalaisuuden määritelmällä ei olisi tarkoitus muuttaa vallitsevaa oikeustilaa siitä, mitä on pidettävä liikesalaisuutena.

Edellä mainittu huomioon ottaen, työryhmän mietinnössä on kuitenkin käytetty uutta käsitettä ”taitotieto”, jonka merkitys jää epämääräiseksi. Käsite ”taitotieto” on joko poistettava mietinnöstä kokonaan tai määriteltävä tarkemmin, miten se eroaa työntekijän ammattitaidosta.

Liikesalaisuuden suojan laajentaminen työnantajan liikesalaisuuksista myös tämän asiakkaiden ja liikekumppaneiden liikesalaisuuksiin lisää tulkinnanvaraisuutta entisestään ja tulee jättää sopimisen varaan.

Mikäli liikesalaisuuden käsitettä selkiytetään edellä mainitut seikat huomioiden, terminologian yhtenäistäminen voisi olla mahdollista uuden liikesalaisuuslain säätämisen yhteydessä.

Lisätietoja Hannele Vettainen

 lakimies, työlainsäädäntö

 puh. 050 526 3340

 hannele.vettainen@sttk.fi

 Toimihenkilökeskusjärjestö STTK ry

 Antti Palola Katarina Murto

 puheenjohtaja johtaja